
RAPORT

              asupra propunerii legislative pentru modificarea şi completarea Legii nr.3 din 22/02/2000 privind organizarea şi desfăşurarea referendumului, versiune consolidată în data de 15.05.2007
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.3 din 22/02/2000 privind organizarea şi desfăşurarea referendumului, versiune consolidată în data de 15.05.2007, trimisă cu adresa Pl.x 419 din 17 iunie 2008, înregistrată cu nr.31/646 din 19 iunie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 19 mai 2008.

Consiliul Legislativ a avizat favorabil această iniţiativa legislativă, cu observaţii şi propuneri, conform avizului nr.15 din 7 ianuarie 2008.

Guvernul, prin punctul de vedere transmis cu nr.335 din 6 februarie  2008, nu susţine adoptarea acestei iniţiative legislative. 

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/2854 din 10 septembrie 2008.

Propunerea legislativă supusă dezbaterii are ca obiect de reglementare amendarea Legii nr. 3/2000 privind organizarea şi desfăşurarea referendumului, cu modificările şi completările ulterioare, în scopul eliminării unor lacune conţinute de reglementarea actuală.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 17 septembrie 2008. 

La dezbateri au participat, în calitate de invitaţi, din partea Ministerului Internelor şi Reformei Administrative, domnii Marin Pătuleanu, secretar de stat şi doamna Simina Ovidiu, consilier. 
În cadrul dezbaterilor membrii Comisiei au constatat că  modificările propuse vizând completarea art. 12 alin. (1) din Legea 3/2000 au rămas fără obiect, întrucât Curtea Constituţională prin Decizia nr. 567/2006 a declarat neconstituţionale dispoziţiile prin care sunt enumerate limitativ situaţiile considerate ca fiind de interes naţional. Pe cale de consecinţă, în prezent nu mai pot fi aduse completări la art. 12 alin. (1), acesta fiind lipsit de efecte juridice, potrivit art. 147 alin. (1) din Constituţia României, republicată. 

În ceea ce priveşte, completarea art. 12 cu două noi alineate, membrii Comisiei au evidenţiat faptul că propunerea legislativă contravine dispoziţiilor art. 90 din Constituţie, care consacră competenţa exclusivă a Preşedintelui în determinarea problemelor de interes naţional ce se supun referendumului. Totodată, s-a reţinut că invalidarea referendumului nu poate atrage răspunderea Preşedintelui, deoarece participarea la referendum este expresia exercitării de către popor a suveranităţii naţionale recunoscută de prevederile constituţionale (art. 2). Referitor la completarea art. 13 alin. (1), în forma propusă de iniţiativa legislativă, aceasta ar intra în contradicţie cu prevederile art. 4 alin. (2) şi art. 30 alin. (7) din Constituţia României, republicată. Cu privire la soluţiile legislative propuse pentru modificarea şi completarea articolelor 21, 35 şi 37  alin. (1)  s-a considerat că acestea nu se justifică în condiţiile în care  potrivit art. 431 alin. (5) din Legea 3/2000 Autoritatea Electorală Permanentă verifică listele electorale în vederea depistării eventualei existenţe unor voturi multiple.  

Din numărul total de 29 membri ai Comisiei juridice, de disciplină şi imunităţi  la şedinţă au participat 16 deputaţi.

Faţă de considerentele menţionate mai sus, membrii Comisiei au hotărât, cu majoritate de voturi (2 voturi împotrivă), să propună plenului Camerei Deputaţilor respingerea propunerii legislative pentru modificarea şi completarea Legii nr.3 din 22/02/2000 privind organizarea şi desfăşurarea referendumului, versiune consolidată în data de 15.05.2007.
 În raport cu obiectul şi conţinutul său, iniţiativa legislativă face parte din categoria legilor organice. 

